khistorydata/jeongjo-sjw-relations huggingface dataset:
정조 23년
校理趙弘鎭疏曰伏以臣恩補海邑倐爾三載仰戴洪私俯思殫竭而心勞政拙孤負分憂靜夜以思慙惶交中玉署召命忽下此際手擎華誥口讀恩諭事曠遐陬營動一路蟣蝨賤臣何以獲此北望攢手誠不覺感淚之交逬也不敢稽遲蒼黃登途扶曳殘骸竭蹶入城逖違之餘義急叩謝不遑他顧纔已肅命矣第伏念臣居官無狀徒費俸廩而惟切圖報之念重招逋吏之謗彈文峻發汙辱備指生謂死何所不有査案孔晣天鑑悉燭臣不必復事呶呶而顧臣賦命窮畸動輒罥罫嘵嘵爲說每每劈空非燭今番南邑事而已撫躬自悼尙誰怨尤且臣於瘴鄕連年患痁秋涼已深病氣未蘇目今承明之直非但僚員之不備實是微分之所急而以言乎情則事雖得白言不可消飄瓦之擈雖似無妄唾面之乾亦難忍耐以言乎病則神精脫落形殼徒存㱡㱡委頓供仕無望情病旣苦廉防且嚴敢暴衷懇仰干宸極伏乞持垂諒察亟削臣職仍治臣瀆擾之罪以謝人言以安分焉臣方乞免不宜贅及而前冬應旨之疏適値因臺啓行査之時道臣未免轉徹今撮其數條敢陳焉康邑最難醫者田政之弊也改量成案已過有餘年而歲月滋久川原變遷水潦之所衝激士沙之所覆落田形之高低相易土品之腴瘠互換間多有旱田之反作水田者而甚至於四方之標犯較案漫不可省矣以是之故舊初不之名色無路詳覈而來蒙永頉新還起之加執徒循年例而終歸塞責白徵之冤隱結之漏顧何由一一査得乎及其看之日吏則年年踏驗手慣於畦勝之丈量目習於陳起之書錄盈縮之變幻之惟意所欲官則眼生於初見足澁於步畝東西之錯換災實之相溷聽吏口從吏指摸索而止或有明察之官必欲剔決吏弄則其勢將自一坪內某字第一起量而盡量五結然後可辨其虛實有無矣如是踏量日唯不足故吏亦心知其不可爲而容易行奸每當年分之時朝家之給災優厚而太半歸於吏橐實惠終不下究此所謂不歸官不歸民而中飽者也可哀者獨非應稅之細民乎康邑如此全道可知全道如此八路可知今之議者輒以爲改量則民間騷擾之弊還不如不改量之時言雖似然而亦非識務之論也一勞永逸古人有說何可以一時騷撓不爲十年無弊之策而又況改量之措置得宜亦當無別般騷撓之端乎孟子曰仁政必自經界始經界之正卽仁政之首則田政之紊亂莫今時若也以聖上至仁之政何憚而不行正經界之道乎至若改量時量監之揀差士族田夫預習影籌與他般節目間事惟在廟堂之臨時指揮守令之隨事措劃而今年穡事幸値大熟令道臣審察田政最弊十數邑待歲翻先行改量另擇有心計習事務者差送邑守試觀改量之善否以爲賞罰之地則不過三數年之間一道之改量當次弟盡成奚但國結之不耗可得兆民之受惠矣軍額之難充何邑不然而賤見所及康邑爲最黃口白骨之冤疊役增年之充爲弊旣痼矯改無路苟求其弊源冒錄幼學是耳凡民之擧稱幼學實由於籍法不嚴之致而在初奸民稍貯十斛麥粗解一丁字者冒稱幼學巧脫軍役其習已極痛惋而至於邇者不獨良民雖公私賤流苟能食炊鐵鼎手執鍮匙則莫不諱其本而冒稱一人唱之十人隨之平日里閈語言行止別無以班族自居者而及其搜丁捧疤推捉官庭則必也着道袍曳唐鞋百端呼冤言言冒稱考其帳籍則己身與四祖皆書塡幼學固難輕易充額而一有剛確之官任謗塡役則象疾群猜搆虛捏無流諸路布於聽聞以誣陷官長爲得計往往有狼狽者夫居官之人剛者少而柔者多慮後懷怯人情固也是以冒稱幼學之類擧皆免役閒遊以一邑計之幾乎其半闕額安得補乎兒弱烏可頉乎畢竟收布者都是疲貧無依之民朝充而暮散昨簽而今逃閭里屑騷族隣難支其中勤農植根之民旣應渠之身役又應他之侵徵通計一年所應者幾應三役四役安土重遷敗産乃已寧不可哀也哉如欲軍額之無闕宜先冒錄之盡汰欲汰冒錄宜嚴籍法矣顧今式年不遠新籍將成令廟堂預先嚴飭於各道收聚籍單之時守令必親執査櫛冒錄軍保之子孫姻族遡考屢式前籍使不得冒稱幼學而嚴立科條另察奸弊收單吏鄕輩無所容其私則其在塡軍額之道似不無一分之助也臣之在邑時旣有所懷不以已遞而已之敢此附奏於辭章之末惟聖明垂察焉臣無任云云省疏具悉經界之政民事中大者況康津田政之爲民弊爲尤於道內而其所量之之方爾亦詳陳依所請許施俾卽爲之外此最弊十數邑之一體改量當否一委之道伯而爾疏亦言他道之弊兩南伯處同爲分付而下一款許令廟堂稟處爾其勿辭察職
정조 23년
己未九月初四日卯時上御重熙堂諸承旨持公事入侍時行左承旨金達淳左副承旨徐英輔假注書李允謙趙璜鎭記注官金景煥承膺祚檢校直閣沈象奎以次進伏訖英輔讀奏平安監司韓用龜狀啓定配罪人韓萬甲等遭故給暇事命書判付訖命書傳敎曰奉命在外及不爲仕進承旨許遞前望單子入之待下批牌招察任命書榻敎曰政官牌招開政又命書榻敎曰未下直守令當日辭朝上曰日前以山訟事上言之成種仁妻閔氏誰家人也達淳曰未及詳知矣上曰其寡居婦人能至當直上言之境訟理之冤枉可見而其家情狀亦甚矜惻矣命退諸臣以次退出
정조 23년
己未九月初四日辰時上御便殿都承旨入侍時行都承旨李晩秀假注書李允謙記注官金景煥承應祚以次進伏訖上曰谷山馳馬基之訪得舊蹟事甚稀貴奇幸日前因海伯狀啓以建碑便否審量狀聞事已令下諭而今日卽吉日御筆當書下以馳馬基三字二直學及原任直閣金祖淳出草圖書以入初六日毓祥宮擧動出宮前當親傳處所依私第舊基碑書本親傳例爲之親傳後仍爲動駕陪至太廟洞口禮曹儀注及兵曹節自皆令添入咸興馳馬臺御筆宰臣李益運曾爲陪進今番則承旨中齎奉下往傳于地方官仍與地方官奉審形便具由狀聞後復命而不必建碑建閣只就舊基左右巖石上入刻尤合傳後之道雖無巖石亦不必加簷具臺別爲治碑以可合刻字之石從便爲之豎刻與橫刻間亦從便宜舊基傍聞有水剌泉亦甚稀奇亦當親書三字以表舊蹟一體入刻泉傍石上始役及入刻吉日擇送多日使之推移擧行此意自內閣亦爲知委道伯可也馳馬事體比私第舊基尤爲莫重奉往時龍亭必以新件待令如無新件以精好取色入用儀仗亦以新鮮者待令龍亭軍儀仗軍鼓吹工人等皆令致齊致潔龍亭修改亦令於內司僕擧行從前仁政殿月廊所致龍亭每多欠精新造數件趁碑文印本上來時用之仍令另爲藏置而正殿月廊別定一間如風物庫以爲日後所重處入用之地而戶曹主管出納儀仗庫則只出軍人戶判使之入來今日修改等節親執擧行闕內外治道嚴飭兵曹及京兆闕門內亦鋪黃土權安幄次設於迎恩門外稍遠處而權安節次亦爲添入於儀注畿伯方在巡路都事其日使之來待闕外陪進至高陽落後沿路各地方官次次面傳陪進御筆齎往時東西班百官祗迎於太廟前路而務令十分整齊之意招錄事傳于大臣今番奉命事體自別承宣之行外邑接待亦爲各別申飭承宣及地方官或有生疎之慮閣吏一人別定隨送蓋此申申之諭出於爲所重致敬致誠之意凡事毋或少忽也仍命書傳敎曰馳馬基書本今日親書初六日親傳內閣與該房知悉展拜出宮前當先爲親傳次審文昭殿碑閣亦以此意分付該曹仍命退承史以次退出
정조 23년
己未九月初四日辰時上御重熙堂左承旨入侍時行左承旨金達淳假注書趙璜鎭記注官金景煥承膺祚以次進伏訖上曰宗廟冬享大祭擇日日官誰也使之更擇以入可也命退承史以次退出
정조 23년
己未九月初四日午時上御便殿禮房承旨入侍時行左承旨金達淳假注書李允謙記注官金景煥承膺祚以次進伏訖命書冬享大祭親祭取稟奉敎敬依又命書傳敎曰再明日先爲親傳後出宮親傳處所依近例爲之路由弘化門而輦前陪進至宗廟洞口龍亭先發百官祗迎處所以西街爲之事令政府知悉出宮初嚴爲親傳正時事亦爲分付仍命退承史以次退出
정조 23년
行都承旨李晩秀坐行左承旨金達淳坐右承旨金祖淳坐左副承旨沈象奎坐直右副承旨金羲淳坐同副承旨尹東晩坐直注書柳台佐奉命在外一員未差假注書洪命周仕金啓溫仕直事變假注書弼聖賚仕
정조 23년
李晩秀啓曰明日大駕詣毓祥宮入齋室後王大妃殿惠慶宮問安何承旨進去乎敢稟傳曰右副承旨進去
정조 23년
沈象奎啓曰明日動駕相値視事頉稟之意敢啓傳曰知道
정조 23년
傳于尹東晩曰同副承旨入侍
정조 23년
吏曹口傳政事兵曹正郞權行彦禮曹正郞柳之羽相換
정조 23년
以吏曹參議尹行元牌不進罷職傳旨傳于尹東晩曰只推
정조 23년
有政吏批判書徐龍輔參判李書九進參議尹行元牌不進同副承旨尹東晩進以閔台爀爲左尹李益運爲右尹李東煥爲吏曹正郞李薰徽爲監察故四山監役尹衡俊贈持平當癸丑凶論抗然不撓贈職事承傳禮曹覆啓判下
정조 23년
沈象奎啓曰兵批無緊窠吏批無送西之人無政事之意敢啓傳曰知道
정조 23년
以禁衛大將望單子傳于沈象奎曰動駕在明飭亦施分揀仍卽牌招使之受符京兆堂上亦爲分揀差代望筒亦爲勿施
정조 23년
傳于尹東晩曰前假注書洪命周金啓溫仍察上下注書之任
정조 23년
以林性運囚單子判付內旣命狀罷放送爲良如敎
정조 23년
沈象奎以御營廳言啓曰本廳字內惠化門北邊第九城廊近處體城頹毁改築處女墻亦已畢築之意敢啓傳曰知道
정조 23년
上護軍金載瓚疏曰伏以臣本以無似猥蒙洪造稚昧焉詔牖之蔑裂焉誘腋之有時匪怒之敎殆若耳提而面命隨事不屑之誨實是父慈而師嚴覆庇臣身成就臣身式至有今日臣雖冥迷亦具彝性區區自矢之心豈不欲殫愚策駑少答我聖上莫報之恩而只緣蒙騃之質根於天賦輒不免當局則迷過境則悟訟悔莫及罪戾彌積至於今番做錯而益無所逃誅矣噫叨宮省守衛之任當文字奏徹之時暋未審愼昏不覺察換人名姓至登宸聰此不但一字之誤而苟究其罪死亦難贖然而聖度特垂於曲諒郵罰纔止於薄罷私分逾懍公議轉激致有臺疏峻發而譴削之請亦屬輕典臣之震剝隕越殆甚於嶺海鈇鉞而豈意罪未蒙勘恩不踰日敍命遽降樞銜忽侈有若微眚細過之乍勘旋敍者臣惝怳驚悚益不省自措顧今動駕在明參班義重在臣私分固當顚倒進參少伸微忱而第念莫嚴者臺閣難壞者廉防而今於彈墨未乾之時徒恃寵靈束帶造公自處以無故之人則不但爲無忌憚之甚將使豸冠官邪之規不復有無於朝廷臣雖不足言其於輕臺閣羞搢紳何哉玆不得不略控短章敢陳自引之義伏乞亟收恩命仍降威罰使臺體重而微分安千萬至祝臣無任云云答曰省疏具悉古人之於典憲少而明習及老謹守者必有所以然之由而然卿其勿辭行公
정조 23년
己未九月初五日辰時上御誠正閣藥房入診大臣備局堂上引見入侍時藥房都提調李秉模提調金文淳副提調李晩秀左副承旨沈象奎假注書李允謙趙璜鎭事變假注書弼聖賚檢校直閣金近淳右議政李時秀漢城判尹李祖源刑曹判書李得臣兵曹判書李在學行大護軍李邦一戶曹判書趙鎭寬知中樞府事徐有大漢城左尹申大顯行護軍李漢豐吏曹參判李書九行護軍李冕膺李益運掌令南惠寬副校理洪樂安以次進伏醫官金孝儉李敬培李周憲李惟鑑玄必采丁希泰安昌禧吳千根以次庭立訖上曰同副承旨入侍允謙承命出傳同副承旨尹東晩進伏秉模曰近日日氣頗熱聖體候若何上曰一樣矣見今九秋霜令至今退霜亦幸矣秉模曰今年節候大抵退晩而日氣一向調順霜信亦且渺然雖晩移之穀必皆善成爲民事誠甚萬幸矣上曰然矣秉模曰王大妃殿氣候何如上曰一樣矣秉模曰惠慶宮氣候何如上曰近日則快復常度矣秉模曰醫官旣已待令診察何如上曰置之敎東晩曰久不見矣年幾何東晩曰六十二矣上曰登第在何年東晩曰庚寅年登第矣上曰昨已傳敎矣今番谷山馳馬基之訪得舊蹟甚爲奇幸親書馳馬基三字以爲表誌之道特命爾陪奉進去爾須齎奉下往傳于地方官仍與地方官奉審形便具由狀聞後復命而不必建碑建閣或於舊基巖石上鐫刻如無巖石則以可合刻字之石從便爲之可也仍敎益運曰咸興馳馬臺則立大小二碑耶益運曰馳馬臺御製碑則立於臺下路傍而建閣臺上舊基則豎馳馬臺三字短碑而無閣矣上曰其時擧行形止詳言于今去奉命承旨可也上曰谷山舊基雖山谷間泉溪之尋常者皆有盛蹟水而曰水剌泉山而曰聖祖城自來嘉號甚可貴矣秉模曰然矣時秀曰大抵谷山關防重地關東之安峽北關之安邊關西之成川畿甸之朔寧連境接界環擁拱抱中坼平衍一大地山水之明麗自昔而稱信乎舊基盛蹟之至今表揚矣上曰卿何以見之也時秀曰臣於待罪海藩時巡到本府遍審其形勝矣上曰明日擧動時文昭殿百官行禮置之先爲來待於神武門外祗迎事更爲磨鍊於儀註中明日光陵受香前路與禁營留陣相妨訓將爲先廂作行先詣於光化門外禁營留陣亦爲尾局挨接於其後大駕入光化門後自歸信地則陪香所過之路必無所礙禁將知悉擧行以兵曹參議閔昌爀假承旨單付使之齋宿傳香可也上曰向來諸監察之一竝見汰亦有不得不然者夜禁一事關係何如則渠輩之冒犯專由於不知嚴畏之致其所處分亦是生道殺人況武監察之與武將相詰此亦紀綱所在寧不駭痛但其中鄕曲之人多被混勘云是則可矜矣仍敎文淳曰古則如金聖應具善行之名武皆經西北邊將武弁之出身後一經邊將不無意義故臘政已有筵敎定式而若以副正已行者類每欲差送則不無掣礙之端合有變通之道今以已行副正之人爲監察監察六朔無頉經過者仍用邊將履歷則似別無所妨耶文淳曰聖敎至當而第如是則吏兵批不無得失之可言者矣上曰次對爲之秉模曰別無稟處事日前以趙弘鎭上疏事有令廟堂草記回啓之命而此則自多難便之端今姑置之何如上曰置之上曰今日次對專爲薦引一事而有所下詢於卿等者日前傳敎已言之上自廟堂銓曹下至泮長誠心採訪則抱利器而徊徨林下者亦豈無其人乎抄選之法自祖宗朝已行而一番抄選便以儒逸待之自格進身之路蓋取人之首一不必求備雖或少遜於儒逸之稱躬行讀書亦不害爲謹飭之士以之內外歷試擔着世務則矜式楷範之外自多弘濟之益今日急務莫先於此矣秉模曰聖敎誠然若心誠求之豈無其人乎時秀曰剡薦之道每患名實之未孚薦之者固難輕易說道今宜到底訪探以知其所存然後進于朝廷亦可爲懋實之政而如臣鹵莽素無鑑別之才難以仰塞聖旨之萬一只切悚恧之忱矣上曰詩不云乎抑抑威儀惟德之隅蓋其積於中發於外可見粹盎之美以威儀之著見者推之其人之德與不德不難辨矣士生斯世所願者學孔孟而朱夫子卽孔孟後一人乃其一部朱書卽天地間有數之文字予所以裒輯一統卽出於牖民志靖世俗之至意今予所求之者不專在於必合抄選之人卽讀朱書之士也以之備顧問而試內外則此非崇奬儒術之道乎卿等必各悉心採探以其所見聞錄聞可也言端旣出矣欲令家家人人誦習朱書則莫如設講取人我國專尙科目儒生如欲應講自然誦習此後日次講以朱書添入於殿講冊名中未知何如秉模等曰朱書中如封事間多浩汗有雜猝乍間誦讀而至於御定百選則誦習領略殆甚易焉此後則以此使之應講似好矣上曰求賢之道奚但止於讀朱書之人乎擧一讀朱書之人而登庸奬發則賢於此者亦可見于于然彙征之美此所以先從隗始之意也仍命大臣就座文淳曰在前文廟酌獻禮時戊戌以後各年齋宿於春塘臺翌曉由集春門詣文廟酌獻禮後還御春塘臺試士庚戌年則齋宿於明倫堂試士於春塘臺矣今番則儀註節目何以磨鍊乎上曰今番則前一日詣春塘臺齋宿祭前刻由集春門行禮祭畢後還至春塘臺試士以此知悉擧行可也出擧條得臣曰郊外行幸時許捧上言旣出於通下情軫民隱之聖意則凡係齎鬱者不患無申籲之路而近來駕前擊錚漸成弊習甚至於鑾蹕咫尺無難呼籲或於地高俯臨之處或於路狹逼近之地突出鳴錚擧措驚駭論以常憲與犯蹕無異矣羽旄欣瞻雖出常情輦路淸嚴宜存國體若使觀光之類初不雜沓於儀衛近處則豈有似此之弊乎雖以今番言之過江以北犯者尤甚不可無一番警飭當該先廂大將導駕漢城府堂上竝從重推考此後則凡於動駕時觀光雜人各別嚴禁俾無如前紛雜之患何如秉模曰不能禁斷之先廂大將漢城府導駕堂上秋堂雖以重推仰請蓋聞今番擊錚者多在峴路峻坂隘巷狹衢所見可駭無異犯蹕該將臣及該堂俱有不能淸道之罪不可問備而止竝施罷職之典以警日後何如上曰依爲之出擧條仍命書榻敎曰政官牌招開政象奎曰禁衛大將申大顯罷職事命下矣將兵之任不可一刻無摠察之人何以爲之乎上曰都提調摠察可也出擧條象奎曰禁衛大將都提調摠察事命下矣在前如此之時有都提調命招之例有從事官發牌聽傳敎之規今番則何以爲之乎上曰從事官發牌聽傳敎可也出擧條象奎曰左邊捕盜大將申大顯以禁衛大將纔已罷職矣在前如此之時有他邊大將兼察之例今番則何以爲之乎上曰他邊大將則方有實病前大將李漢豐兼察可也出擧條仍命書榻敎曰禁衛大將出代間都提調摠察從事官發牌聽傳敎左邊捕盜大將出代間前大將李漢豐兼察牌招聽傳敎得臣曰擊錚之猥濫莫甚於近年近年之中今番尤甚臣取考其原情則或有七次八次而不止者全無嚴畏惟懷倖望揆以民習萬萬痛駭四件事外則無非猥濫勿施之類雖四件事一經睿覽之後又復煩籲者亦涉猥越此後則雖不可限以幾次其中最猥越之類自臣曹直爲勿施勿論於啓目之中則似爲一分禁戢之道故敢此仰達矣上曰大臣之意何如秉模曰禁猥雜與通下情兩行不悖然後恐合制法之意大抵抱冤者或有一籲而得伸者或有屢籲而始伸者又或有事係猥濫終不可以伸理者禁猥雜之道唯在法官考法嚴繩而已若如秋堂之言而著爲一定之限則安知無齎鬱徊徨之歎乎時秀曰猥雜無嚴之類有司之臣自當區別嚴繩俾有懲畏屢籲而不知止者多有至切之情恐難一切定限矣得臣曰臣之所奏亦非一切防塞之意而大臣所達旣如此四件事中屢度煩籲者則屬之都啓目以存事實則仰徹民習則稍抑之意至若四件以外事之屢煩或猥屑者尤極痛駭此則竝與都啓目而拔之自臣曹嚴加照勘恐合事宜上曰依爲之前之後錄之類小名列錄原情單抄納于該房轉啓只禁自下存拔之弊可也出擧條在學曰本曹所管關西小米元數中己酉辛亥兩年停退爲四千餘石而其後二千六百餘石則收捧一千二百餘石則入於蕩減中其餘五百二十餘石乃是當捧條而今至屢年尙未準捧此係經用所需則各邑之不爲督捧誠甚可駭今年穡事大登收捧尤爲不難申飭該道使之無遺盡捧後修送成冊於臣曹何如上曰依爲之出擧條在學曰今此動駕時本曹郞廳當爲分排禁喧而正郞權行彦方有身病令該曹口傳相換於他司何如上曰依爲之出擧條上曰臺諫進前惠寬進前曰三司合啓兩司合啓以諫院不備不得傳啓憲府無傳啓矣上曰唯仍命就座又命次對先退命書公事判付訖仍命退諸臣以次退出
정조 23년
己未九月初五日未時上御便殿右承旨入侍時右承旨金祖淳假注書李允謙記注官金景煥承膺祚以次進伏訖上曰都承旨入侍出榻敎賤臣承命出傳行都承旨李晩秀進伏上曰明日親傳時龍亭儀仗及鼓吹工人等服色亦皆措備待令云耶晩秀曰以新鮮者措備之意昨已分付矣上曰各別整齊以待之意更爲申飭仍命退承史以次退出
정조 23년
行都承旨李晩秀坐行左承旨金達淳坐直右承旨金祖淳坐左副承旨沈象奎坐右副承旨李魯春坐直同副承旨金羲淳坐注書柳台佐奉命在外一員未差假注書洪命周仕金啓溫仕直事變假主書弼聖賚仕
정조 23년
大駕詣毓祥宮展拜罷入齋室後內閣政院玉堂藥房口傳問安答曰知道仍詣宣禧宮展拜罷入齋室後內閣政院玉堂藥房口傳問安答曰知道
정조 23년
大駕詣懿昭廟酌獻禮罷入齋室後內閣政院玉堂藥房朝廷二品以上六曹堂上口傳問安答曰知道仍詣藏譜閣行禮罷入小次後內閣政院玉堂藥房朝廷二品以上六曹堂上口傳問安答曰知道
정조 23년
金達淳啓曰明日再明日光陵忌辰祭齋戒正日相値視事頉稟之意敢啓傳曰知道
정조 23년
金羲淳啓曰臣羲淳王大妃殿惠慶宮問安進去下直之意敢啓傳曰知道
정조 23년
兵曹口傳政事副護軍尹東晩單付
정조 23년
己未九月初六日卯時上御便殿谷山馳馬基書本親傳入侍仍詣景福宮文昭殿舊基碑閣奉審次詣毓詳宮展拜入侍時行都承旨李晩秀行左承旨金達淳右承旨金祖享左副承旨沈象奎右副承旨金羲淳同副承旨尹東晩假注書洪命周金啓溫記注官金景煥承膺祚檢校提學鄭民始檢校直閣金近淳以次侍立訖通禮跪啓外辦上具翼善冠衮龍袍詣親傳位通禮啓請跪近侍奉書本跪進上親傳于東晩東晩跪受奉安于龍亭命鼓吹上曰左副承旨先詣宗廟奉審後祗迎於洞口也象奎先退通禮啓請鞠躬上鞠躬龍亭由正門出上曰今番則侍臣上下馬節次竝姑除之龍亭進至弘化門外少駐以爲輦前陪進之地可也鼓三嚴上乘輿出交泰門水淸門明政門降輿乘輦出弘化門陪進龍亭至宗廟前路龍亭先發上降輦祗送仍步過乘輿至景福宮光化門內上曰侍臣祗迎當於勤政門爲之豈可於光化門內祗迎乎此是謬例招致禮都監書吏嚴飭事分付至勤政門降輦所降輦乘輿至文昭閣詣板位行四拜禮奉審碑閣訖上曰戶曹郞廳使之待令命周承命出傳與戶曹正郞朴民淳偕入進伏上曰碑閣左右莎草盡皆脫落後面多未修治自今日芟去草棘補以新莎漸次修理而畢修後卽爲來告政院至於神武門之別設一門似好而亦不必至煩經費如材木等所入只以宮內所有取用則甚便好矣且聞此處東邊墻垣多有傷罅處云誰果看護云耶民淳曰東則入直衛將西則守直內官所掌云矣上曰年前似以此事有定式自禁營有主管修治之例矣兵判詳問於衛將輩可也仍詣蠶室閣奉審訖御慶會樓舊基前命藥房入侍都提調李秉模曰勞動中聖體若何上曰一樣矣仍敎曰慶會樓舊基石柱所見似剝傷何也民始曰似經火痕而然矣上曰石柱合爲幾間而一間長廣爲幾何耶晩秀往視還奏曰長爲十四尺廣爲十八尺而合三十五間矣上曰於此亦可見古人力量之勝今而勤政殿基址所見亦好此卽祖宗朝創業垂統之地初意欲重建而時詘未易議矣命書駕前下敎曰毓祥宮行禮後次詣先朝御眞奉安閣次詣延祜宮次詣宣禧宮次詣藏譜閣次詣懿昭廟行禮百官行禮依例爲之仍乘輿進發上曰禮房承旨馳詣養正齋奉審以來出駕前下敎出神武門詣毓祥宮展拜訖入齋室命書傳敎曰諸司預備仍詣奉安閣行禮奉審仍詣延祜宮行禮命書駕前下敎曰宣禧宮展拜後還宮時路由司宰監前路乘輿出宮大門詣宣禧宮行再拜禮御齊室命晩秀等入侍晩秀等進伏達淳曰臣承命馳詣養正齋奉審則兩漏處或有之矣上曰令該曹修改事分付晩秀曰文廟修改在於今十五日本館堂上例爲進參擧行而其日卽兩本宮衣幣封裹日也臣以閣職進同知館事金文淳以禮曹判書進同知館事鄭民始未肅拜無以推移進參故敢此仰達矣上曰同成均竝許遞令該曹口傳差出可也出擧條晩秀曰文廟修改時啓聖祠亦當一體修改矣上曰依此爲之命祗迎朝官儒生童蒙入侍直長黃仁紀等進奏姓名上曰昨年則儒生頗雜亂故今番則命以巾服入侍使之整齊以次進前可也儒生柳聖源等奏姓名命董蒙等列坐齋室軒上武士等進奏姓名至出身李濟和上曰身手頗好備郞爲先作窠權付事分付仍敎曰武士則再明持弓矢來待闕下而儒生則當試取待題下各令在家製進右副捧券以入可也命書詩賦律題曰豐沛表題曰擬漢新豐父老賀上皇來遊仍敎曰童蒙則今以古風一體製呈可也命書題曰大風起兮雲飛揚仍命朝官以下退出還宮時至通禮啓外辦乘輿出宮大門乘輦至彰義宮藏譜閣行禮仍詣懿昭廟行禮訖出廟門乘輦左議政李秉模判府事沈煥之右議政李時秀進前秉模等曰終日勞動聖體萬安下情慶幸矣兵曹判書李在學曰今日大駕詣彰義宮時訓鍊大將徐有大不爲札駐於作門而徑先進詣於先廂陣上擧行之如是顚錯不可無警記過何如上曰標信宣傳官必有錯傳而然其委折査實草記可也出擧條上曰雖以今日御將事言之昨筵下敎蓋欲其禁其亂雜而今日出宮時見之則道路觀光人一切使不得投足若欲如此禁雜則豈有難事乎只當許其觀光禁其雜亂而已御將事豈不駭然乎爲先以此嚴飭於該將臣還宮時則無敢如是擧行事分付命書駕前下敎曰奉命承旨許遞仍令該曹口傳付軍職前承旨李魯春仍任牌招入直仍進發至宗廟洞口降輦步過至弘化門外出標信解嚴入弘化門明政門永淸門交泰門還內諸臣以次退出
정조 23년
行都承旨李晩秀坐行左承旨金達淳坐右承旨鄭尙愚未肅拜左副承旨沈象奎坐直右副承旨李魯春坐同副承旨金羲淳坐直注書柳台佐奉命在外一員未差假注書洪命周仕直金啓溫仕事變假注書弼聖賚仕
정조 23년
金達淳啓曰來十一日朝參日欠矣敢稟傳曰停
정조 23년
李晩秀啓曰右承旨金祖淳今日不爲仕進卽爲牌招何如傳曰旣知其實病許遞前望單子入之
정조 23년
沈象奎以兵曹言啓曰謹依下敎査問於標信宣傳官李東善處則以爲大駕詣彰義宮時軍兵之時環衛作門等節果以標信分付擧行而至於大將札駐事未及別白知委致此顚錯之擧云先廂大將之不爲札駐旣由於不善知委則宣傳官疎忽之罪極爲駭然令該府拿問處之何如傳曰雖不別白知委作門外無大將中軍可謂初聞而宣傳官旣以不善往傳直告則罪在於宣傳官拿處亦輕矣爲先汰去不能檢飭之承傳宣傳官等一竝汰去該將臣則事關師律非遞罷之罪事實又云如許分揀可也
정조 23년
己未九月初七日卯時上御重熙堂左承旨入侍時行左承旨金達淳假注書金啓溫記注官金景煥承膺祚以次進伏訖上曰左副入侍命下已久而何不同爲入來乎達淳曰今日仕進內閣而姑不入來矣上曰閣中方有御製校正之役何可至今不爲仕進乎占便可駭此後則無論檢校與時任仕記無敢以內閣進懸入事嚴飭其晏入之委折問入可也命右副承旨入侍景煥承命出與右副承旨李魯春進伏命書公事判付及批答訖命退承史以次退出
정조 23년
己未九月初七日辰時上御重熙堂都承旨同副承旨入侍時行都承旨李晩秀同副承旨金羲淳假注書金啓溫記注官金景煥承膺祚直閣金近淳以次進伏訖上曰昨日所捧試券竝入之親考訖命坼榜上曰今日當頒賞三下以上人使之卽刻待令事分付賤臣承命出傳上曰童蒙昨亦召見入格人頒賞令左承旨持去賞給可也命退承史以欠退出
정조 23년
行都承旨閔台爀坐行左承旨李書九坐右承旨鄭尙愚坐直左副承旨李魯春坐右副承旨金羲淳坐同副承旨徐有聞坐直注書柳台佐奉命在外一員未差假注書洪命周仕金啓溫仕直事變假注書弼聖賚仕
정조 23년
李魯春啓曰明日常參經筵取稟傳曰停
정조 23년
鄭尙憲啓曰御營廳將官來言今日本廳軍兵日次私習云矣敢啓傳曰知道
정조 23년
承旨前望單子入之閔台爀李書九徐有聞落點
정조 23년
傳于徐有聞曰在外文任許遞令該曹口傳差出待下批牌招
정조 23년
吏曹口傳政事以李秉鼎爲藝文提學李秉鼎徐邁修爲同成均
정조 23년
兵曹口傳政事護軍金達淳副護軍沈象奎金祖淳竝單付
정조 23년
以藝文提學李秉鼎牌不進推考傳旨傳于徐有聞曰更爲牌招
정조 23년
以藝文提學李秉鼎再牌不進推考傳旨傳于徐有聞曰更爲牌招
정조 23년
以同成均李秉鼎牌不進推考傳旨傳于徐有聞曰更爲牌招
정조 23년
以訓鍊都監習陣頉單子傳于鄭尙愚曰無論念前後今朔再次習陣皆爲之
정조 23년
鄭尙愚以備邊司言啓曰卽見上護軍金載瓚辭職上疏謄本則有敍命遽降樞銜忽侈之語而向來收敍之後未有樞府除旨奏御事體至爲嚴謹崇品重臣之有此不審不可無責施以罷職之典當該捧納承旨從重推考何如傳曰允
정조 23년
鄭尙愚以摠戎廳言啓曰謹依都城主脈補土所看審草記批旨今九月初八日更遣本營中軍李性默與濬川都廳李文喆眼同巡審則自北曲城至兄弟峯下岡脊緊重處別無頹傷之患支麓砂角間有如干脫沙處姑不至大段而驗巖九蹲峯山臺峯等處補築俱爲完實云矣敢啓傳曰知道
정조 23년
金羲淳以義禁府言啓曰明日九日製時本府都事七員赴擧本府入直都事當直入直都事公事回公都事外靑陽門月覲門集春門禁亂都事無以推移假都事三員令該曹口傳各別擇差以爲分排之地何如傳曰允
정조 23년
己未九月初八日辰時上御便殿右承旨右副承旨入侍時右承旨鄭尙愚右副承旨李魯春假注書金啓溫記注官金景煥承膺祚以次進伏訖命書傳敎曰九日製設行於明日而親臨然後例爲賜第春塘臺當親臨而儒生通方外應試分由靑陽門月覲門集春門入門而平明懸題隨捧隨考仍於儒生在場內時出榜東西題板各揭表賦居首者當賜第矣試官則右相爲命官文衡時原任閣臣中大臣外亞卿以上時任文任舊選抄啓文臣中卿宰爲讀券官時原任閣臣下大夫以下時任玉堂時抄啓文臣爲對讀官以此分付命書榻敎曰承旨中當入試望人竝許遞令該曹口傳付軍職其代前望單子入之待下批牌招察任又命書榻敎曰今日政新除授館堂待下批牌招仍敎曰試望卽爲修正入啓而其中有情病者竝拔之可也又敎魯春曰朱詩今已訖工耶魯春曰舊抄啓文臣李書九今日始爲仕進故方與之對校矣命書傳敎曰承旨房仍右承旨爲軍士房仍命退承史以次退出
정조 23년
己未九月初八日申時上御便殿左承旨來待諸臣入侍時行左承旨李書九假注書洪命周記注官金景煥承膺祚戶曹判書趙鎭寬以次進伏訖上敎鎭寬曰向聞有脚腫矣今則何如鎭寬曰漸向差可矣上曰慈宮氣候近日則漸復常度幸甚幸甚上曰時已季秋而涼意尙遠或無過熱之慮耶鎭寬曰日熱雖甚而夜氣頗淸涼是以無害於秋事而丙辰八九月之熱猶甚於今年矣上曰戶郞之朴民淳稍能解事者而向問文昭殿碑閣奉審之例則曰以不知此乃未經事之致也如李靖模者亦是可堪之人隨事董飭可也鎭寬曰臣曹只以元會付取用故實有難支之慮是可悶也上曰何以則爲好耶大抵足食足兵卽有國大政聖人制大學一部亦以食與用結之者豈是泛忽者耶鎭寬曰財用元有此數不在於上則在於下雖欲生財別無可辦之道而惟在於節用二字矣上曰然矣經費與用人將兵各有其任而卿掌經費必須殫心善爲可也苟利於民予有何惜而事不諧意以是憂歎矣鎭寬曰聖敎至此國家之福也命鎭寬先退上曰金載瓚之請遞樞銜何其誤也書九曰首擬樞銜故認以蒙點似有此疏而不審則大矣上曰明日儒生之入場者似必夥然矣書九曰然矣命退承史以次退出
정조 23년
行都承旨閔台爀坐行左承旨李書九坐右承旨鄭尙愚坐直左副承旨李魯春坐右副承旨金羲淳坐直同副承旨徐有聞坐注書柳台佐奉命在外一員未差假注書洪命周仕金啓溫仕直事變假注書弼聖賚仕
정조 23년
以全羅監司趙宗鉉狀啓金堤郡守金相穆遭父喪事傳于李魯春曰令該曹口傳差出待下批卽爲下送
정조 23년
吏曹口傳政事以李在翼爲金堤郡守沈周賢爲宗廟令
정조 23년
兵曹口傳政事以李集斗金達淳李潤慶爲副摠管
정조 23년
鄭尙愚以都摠府言啓曰今日入直內三廳武兼禁軍及軍兵等當爲中日習射而春塘臺親臨九日製試取相値不得爲之之意敢啓傳曰知道
정조 23년
鄭尙愚以兵曹言啓曰謹依下敎雲劍差備守門將李潤九卞鍾翕各決棍五度之意敢啓傳曰知道
정조 23년
鄭尙愚以訓鍊都監言啓曰今九月初九日春塘臺殿座時因兵曹節目挾輦軍一百名把摠金宅和哨官張鉉擧率領侍衛金虎門軍九十名除出三十名把摠李奭培率領春塘臺下排立二十名除器械各門分把四十名哨官金命嶷西營軍四十五名哨官李重葉廣智營軍四十五名哨官沈錫集春營軍四十五名哨官金時和東營軍四十五名哨官李惟啓率領設布帳外排立而待標信擧行軍餉色軍十五名新營軍十五名下都監軍二十五名將校各一人率領設布帳外一體排立依定式北營標下軍三十名別將白師誾率領集春門外把守雜人一倂嚴禁而除標信擧行之意敢啓傳曰知道
정조 23년
鄭尙愚以御營廳言啓曰今九月初九日春塘臺親臨九日製試取時依兵曹節目槍劍軍三十名各色京標下軍中抄擇哨官吳敬常率領分左右侍衛而弘化門入直軍六十名銅龍門入直軍二十七名建陽門入直軍二十名各留營直五名該入直哨官率領仍直餘皆待標信除出新營入直軍三十二名內除營直五名南小營入直軍十二名內除營直三名依例除標信除出新營入直千摠李彦煐哨官沈能壽出番哨官金鼎猷率領設布帳外排立而事畢後竝待標信各還本處入直之意敢啓傳曰知道
정조 23년
己未九月初九日卯時上御春塘臺九日製入侍時行都承旨閔台爀行左承旨李書九右承旨鄭尙愚左副承旨李魯春右副承旨金羲淳同副承旨徐有聞假注書洪命周金啓溫記注官金景煥承膺祚以次侍立通禮跪啓外辦上具翼善冠衮龍袍陞御座敎曰儒生入門單子催促入門官典籍李垿呈入門單子書九讀奏儒生入門七千九百五十三人兵曹判書李在學曰別雲劍中李秉鼎以文任當爲試官矣侍衛不備何以爲之乎上曰以無故人改擬可也在學曰副摠管李義弼李鎭復鄭觀采俱有實故今日侍衛亦不得備員合有變通之道故敢此仰達矣上曰竝許遞口傳差出可也出擧條上曰侍衛排立自有信地則雲劍差備守門將何敢羅立於殿座至近處之前列乎自駭曹決棍事分付又敎曰行禮無敢雜亂之意申飭泮堂而不從令者直爲停擧儒生或有未及入來者許入可也引儀唱試官以下儒生行禮訖試官右議政李時秀大提學洪良浩弘文提學黃昇源藝文提學李秉鼎原任直提學徐龍輔鄭大容直提學李晩秀舊抄啓文臣李集斗李祖承李益運金達淳原任直閣金祖淳檢校直閣沈象奎金近淳檢校待敎李存秀時任玉堂韓用鐸南履翼洪樂安趙弘鎭曺允遂金熙周抄啓文臣金履載具得魯金熙洛李英發洪奭周李弘謙以次陞殿時秀進前曰早朝勞動聖體若何上曰一樣矣時秀曰寢睡水剌之節何如上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣上曰懸題紙入之奭周弘謙持懸題紙進伏命良浩秉鼎分書御題今日朝廷須汲黯賦擬宋陸游謝執殳觀北伐秉筆記東巡表限午時尙愚請宣敎懸題訖引儀唱儒生俯伏興四拜上曰左承旨右承旨另爲檢飭而試官權退待收券入侍時秀等權退少頃命試官等入侍上曰對讀官命官劃出分考而如數多則堂上閣臣讀券官加差下可也命考券訖仍命賦入格儒生申慶會等入侍慶會進前命呼新來敎曰於誰爲近族乎慶會曰前持平金商雨之甥姪矣上曰賦券已盡考出榜而日勢已晩儒生等亦必疲勞以賦應試者先爲出送以表應試者姑令留待出榜之意泮長曉諭可也時秀曰表券今方分考而能解題意者絶無一人勢將闕榜矣上曰分考後更取落軸諸試官看詳可也諸試官等曰屢回考閱無非外題矣時秀曰合考試券諸試官例不敢先爲考評而讀券官李集斗所上試券多有墨抹處事甚未安推考何如上曰依爲之出擧條時秀曰表券則旣無解題意者不可苟然出榜矣上曰然則更試之外無他道矣秉鼎曰儒生輩自不識題意則雖闕榜亦無奈何何必更試乎上曰旣以賦表雙懸居首賜第有下敎令不可不信矣昔在先朝分試儒生於東西庭因西庭儒生之不遵令有更試之命而其時故重臣吳載純登第矣時秀曰若更試則今日之以賦應試者必當更赴矣上曰故重臣登第時只命西庭儒生更試而東庭儒生亦皆入赴故重臣則果是西庭生云矣旣命更試之後則儒生之疊赴又何必禁止乎仍命書傳敎曰九日製賦居首生員申慶會直赴殿試之次進士李東師直赴會試之次生員徐有聲給一分表則所作多未合格在前如此之時有更試之例兩題各取一人亦旣有命明日當更試表題而今日旣親臨明日則承旨與泮堂持御題試取於今日設場處捧券以入試官則大臣文衡文任爲讀券官對讀官以閣臣入直玉堂爲之儒生入門集春門爲之試紙用大好紙事分付仍敎曰近來詩體專尙小品有關文敎故年前杜陸律之印頒蓋有深意非但取其文而已諸生輩若體此意平日吟咏之時若好如此體格則如許膾炙之篇豈無能解之人而滿場儒生盡皆外題云者豈非多士之羞恥乎近來習尙推此可知爲多士慨然明日旣有更試之命而此後則一變舊尙之意泮長曉諭於入庭諸生仍爲出送可也晩秀承命出諭通禮跪啓禮畢上還內諸臣以次退出
정조 23년
行都承旨閔台爀坐行左承旨李書九坐右承旨鄭尙愚坐左副承旨李魯春坐右副承旨金羲淳坐直同副承旨徐有聞坐直注書柳台佐奉命在外一員未差假注書洪命周仕金啓溫仕直事變假注書弼聖賚仕
정조 23년
藥房提調金文淳副提調閔台爀啓曰親臨試士勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 23년
鄭尙愚啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 23년
傳于鄭尙愚曰試所承旨入侍
정조 23년
傳于李書九曰十三日眞殿行禮時參班諸臣依近例爲之
정조 23년
鄭尙愚以兵曹言啓曰臣以禁軍及標下軍兵中旬賞試射試取事來詣慕華館而雨勢漸緊無以開場故姑爲罷坐待晴設行之意敢啓傳曰知道
정조 23년
鄭尙愚以訓鍊都監言啓曰今九月初十日春塘臺九日製更試時因兵曹節目金虎門軍四十名哨官金命嶷西營軍四十五名哨官李重葉廣智營軍四十五名哨官沈錫集春營軍四十五名哨官金時和東營軍四十五名哨官李惟啓軍餉色軍十五名新營軍十五名下都監軍二十五名將校各一人率領設布帳外排立北營標下軍三十名別將白師誾率領集春門外把守雜人一倂嚴禁而除標信擧行之意敢啓傳曰知道
정조 23년
鄭尙愚以御營廳言啓曰今九月初十日春塘臺九日製更試時依兵曹節目弘化門入直軍六十名銅龍門入直軍二十七名建陽門入直軍二十名內各留營直五名該入直哨官率領仍直餘皆依今日祗受標信除出新營入直軍三十二名內除營直五名南小營守直軍十二名內除營直三名依例除標信除出新營入直千摠李彦煐哨官沈能壽出番哨官金楗率領設布帳外排立而事畢後竝待標信各還本處入直之意敢啓傳曰知道
정조 23년
鄭尙愚以禁衛營言啓曰本營賞試才今日設行矣雨勢如此軍兵沾濕可慮今姑撤罷待明日設行之意敢啓傳曰知道
정조 23년
金羲淳以義禁府言啓曰全羅監司趙宗鉉狀啓內旌義縣監文躍淵罪狀令攸司稟處事啓下矣文躍淵時在任所云依例發遣府羅將交代後拿來何如傳曰允
정조 23년
己未九月初十日卯時上御便殿試所承旨入侍時右承旨鄭尙愚假注書金啓溫記注官金景煥承膺祚以次進伏訖上曰承旨持此御題卽往設場處權爲奉安於床上待儒生入場懸題而多士沾濕可慮雨具竝許入行禮則依親臨例爲之而令泮堂各別檢飭昨日進去之兩承宣一體察飭可也尙愚捧御題出命退承史以次退出
정조 23년
己未九月初十日未時上御便殿左副承旨入侍九日製更試科次同爲入侍時左副承旨李魯春假注書金啓溫記注官金景煥承膺祚試官右議政李時秀行左參贊洪良浩行大護軍李秉鼎工曹判書黃昇源行副護軍金祖淳沈象奎行副司直金近淳副校理趙弘鎭修撰金熙周副司正李存秀以次進伏訖上曰試所承旨一人持先捧試券入侍賤臣承命出傳行左承旨李書九進伏上曰若過未正則卽爲覆帳入來事分付於方在試所之承宣可也時秀曰昨日終日勞動夜間聖體若何上曰一樣矣時秀曰寢睡水剌之節何如上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣上曰今日之雨亦恰好矣去月十一之後始有此雨幾一月矣時秀曰然矣命考券時秀曰今日諸券亦似不識題意矣上曰雖不解本意如有合作則選置可也秉鼎曰諸券中或有雷同者其在正士習之道當停擧矣上曰依此爲之右承旨鄭尙愚進伏上曰收券爲幾張乎尙愚曰四百八十九張矣考券訖坼榜上曰昨以故重臣事有下敎而其子登科亦異矣命書傳敎曰九日製表更試居首三下一幼學吳淵常直赴殿試之次三下進士徐洪修直赴會試之次三下生員鄭勛祖給一分次上進士趙學愼幼學柳英根生員尹浚李得賢各紙二卷賜給命書榻敎曰入格儒生明日待令又命書傳敎曰十三日眞殿行禮時前一日當齋宿處所依近例爲之該房知悉命退諸臣以次退出
정조 23년
行都承旨李晩秀坐行左承旨坐直右承旨閔昌爀坐左副承旨李魯春坐直右副承旨金羲淳坐同副承旨徐有聞坐注書柳台佐奉命在外一員在外[未差]假注書洪命周仕直李允謙仕事變假注書弼聖賚仕
정조 23년
李書九啓曰右承旨鄭尙愚今日不爲仕進卽爲牌招何如傳曰允
정조 23년
李魯春啓曰假注書金啓溫身病猝重今姑改差何如傳曰允傳于李書九曰左副承旨馳詣宣武祠奉審摘奸以來
정조 23년
傳于李魯春曰諸承旨持公事入侍
정조 23년
李書九啓曰輪對官來待矣敢啓傳曰入侍
정조 23년
傳于李書九曰入格儒生入侍
정조 23년
傳于徐有聞曰同副承旨入侍
정조 23년
傳于閔昌爀曰明日出宮門路以協陽門爲之
정조 23년
傳于李書九曰今番陵謁後何可不致祭於宜安大君墓乎今月內卜日爲之留守爲獻官待之香祝下送設行後狀聞事下諭廣州留守
정조 23년
傳于李書九曰專經講員之臨期受由者禁推載在法典而閑司官員雖不足責工郞摠郞中亦有之駭然甚矣依例捧傳旨傳于李魯春曰都承旨聞有實病許遞前望單子入之待下批待開門牌招察任
정조 23년
承旨前望單子入之李晩秀落點
정조 23년
金啓溫改差代以李允謙爲假注書
정조 23년
傳于李魯春曰政官牌招開政
정조 23년
有政吏批判書徐龍輔進參判未差參議尹行元牌不進左副承旨李魯春進以李祖承爲吏曹參判以尹序東爲副應敎以金祖淳爲禮曹參議以徐美修爲工曹參議李翊模爲兵曹參知兪漢雋爲工曹佐郞李顯采爲校書判校申大羽爲司僕主簿李志淳爲司宰主簿金復淳爲造紙別提李偃爲旌義縣監李得休爲成歡察訪
정조 23년
再政以尹光普爲吏曹參議張至冕爲司諫李益運爲工曹參判沈銖爲宗簿正李鳳運爲延曙察訪鄭良翰爲銀溪察訪
정조 23년
兵批判書李在學病參判洪聖淵病參議朴奎淳入直進參知李翊模未肅拜右承旨閔昌爀進副護軍鄭尙愚李孝命副司正李濟和
정조 23년
以承傳宣傳官李東善鄭周誠任聖皐李栻汰去傳旨傳于徐有聞曰分揀以全羅左水使趙岱狀啓各邑官鎭門聚點而順天前府使李東埴軍無闕伍而甲冑等物一倂新備弓箭槍劍之未及修改者方張董役事下備邊司爲旀器械之修繕不以已遞而或忽至登於帥臣狀聞雖可嘉也而旣居下等不可闊狹道臣貶目帥臣狀語功過之實蹟輕重分付道臣較量査究論理報來後草記爲良如敎
정조 23년
李書九以禮曹言啓曰因洪川業儒趙鎭豐上言臣曹覆啓判付內問于戶判諸人許施當否草記事判下矣問于戶曹判書趙鎭寬諸人則門長趙瑗等以爲二去丙申年間祖道輔在任洪川縣時官婢産子稱以本官血屬故祖聞而責之曰此婢自有本夫今忽假托極爲無據如是嚴斥翌年遞歸八年之內更無聲息矣祖作故五六年後官婢所生子上來故伯父兄弟以爲昔年嚴斥之後到今云云不成事理爲答則渠乃冒姓趙氏自名尙紳後於從兄暾在世時來見故一如前言斥之矣卽伏見禮曹回啓判下則洪川居趙鎭豐爲名人以其亡祖尙紳事上言而其遣辭中數三條件欺罔天聽萬萬無嚴其上言內一則曰父子之倫周年自如二則曰以敦寧頉給於奴案三則曰尙紳來見伯父則答曰吾則視汝異於他人而有遺訓故不可受爲言果若於一年之間旣定父子之倫又以自己敦寧頉給奴案而末乃遺誡使之不受則倫常何等大事而如是變易乎其稱伯父之言有若視以同氣而徒以遺誡之故不得收畜者然其所爲言寧不巧惡且敦寧頉給例自本府出給公文則所謂尙紳頉案元無可據文蹟卽此一款誣罔之狀尤不可逃此是九十年來所不敢做出之說渠乃肆然發口欲爲立證究厥所爲萬萬痛惡玆不得不逐條辨釋云矣趙瑗等諸人之言旣如此則許施一款非所可論當初上言內辭緣勿施何如傳曰鄕曲愚蠢者上言措語之多少未瑩固不足深責而婢也之本夫有無不關於大倫況主家所謂先訓亦不及於本事之虛實則厥婢之爲故都正所近卽可知矣都正所近之物之所産非都正之血屬而何且況近之産之俱在在任時又足爲可證之一端曾於故家世族似此訟辨自有可據者卿其更與主家門長及官高者相議指一草記可也
정조 23년
閔昌爀以司僕寺一二提調意啓曰今此謁聖文武科新恩所騎當給本寺馬而在前武科則只給甲乙科矣今亦依此磨鍊之意敢啓傳曰知道
정조 23년
閔昌爀以左邊捕盜廳言啓曰本廳兼從事官權友仁時帶備邊司郞廳從事官曾無兼帶之例今姑改差何如傳曰允
정조 23년
閔昌爀以兵曹言啓曰專經武臣講官加抄啓人員及減下人員別單書入之意敢啓傳曰知道
정조 23년
禁府啓目羅州牧使任焴南平縣監鄭持容等原情云云傳旨問目內辭緣泛稱遲晩竝只刑推得情何如判付啓添載一款旣與他邑各各分載且依原關擧行則該倅豈有可罪之端況稱晩到亦是舟司不能操節船人之致該堂爲先推考所管校屬嚴治兩囚段分揀放送爲良如敎又啓目白翎前僉使李星會原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓所關何等嚴重則爲地方官者任其行止之狀厥罪當何居乎得免刑推可謂失刑竝與爰辭而遊辭者尤爲痛駭原情勿施爲良如敎又啓目尙州前營將李烷矣本府議啓內以判付內辭意發問目更加究詰則威脅光才畏怯自諡之狀今旣遲晩究厥罪狀極爲駭痛照法勘斷罪從重論杖一百收贖告身盡行追奪徒三年定配私罪奉敎罪重律輕卿等推考律官科治更以當律後坐起時照勘爲良如敎又啓目粘連觀此江原監司南公轍啓本則鐵原府徒二年定配罪人崔廷岳徒限已滿依例放送崔廷岳旣已限滿令該曹考例稟處亦爲白有臥乎所崔廷岳徒限已滿依例放送事分付道臣爲白乎旀崔廷岳旣是朝官又自本府發配則限滿啓本中當以令該府稟處爲辭而誤以該曹書塡揆以格例難免不審之失當該道臣推考何如判付啓依允
정조 23년
右承旨閔昌爀疏曰伏以臣性質愚騃小事尙糊塗夫奚論剸理州務聽斷民訟而區區所自效者只是以無私二字爲仰答君恩之萬一而已凡臣再遭分符輒一念小心或恐細民無以自達幽鬱未伸冤枉莫暴致有一夫之不獲而遂孤百里之委寄過此以往猶云節目間事也奉而周旋罔敢或忽不自意驪州私奴黃驗尙以臣在任時事犯蹕原情之華城府謄啓出而上敎若曰事係民隱有令道臣詳覈公決之命臣於是初心之孤負無餘而義分之惶懍益切情急首實而跡涉自明徊徨悶隘治疏將上而忽於夢想之外得以騎省待勘之臣獲霑銀臺特除之恩倘怳感激不自覺其涕淚之交頤也嗚呼出納之職與閑司自別在臣自效之道尤不當因仍蹲冒則以公以私有不可一日虛縻敢將亟解之請兼付未徹之疏伏乞聖明恕其儹妄而曲賜允許焉臣於今春之待罪本牧也有一士民李光褧者來訴于庭曰自京師流落三十餘年三遷到本境而曾於入籍奴婢四口中一則以物故懸頉三則放良矣見今居在近方而前所云死者非死又有漏籍而名不錄之二口故正欲推現之際未贖婢夫黃驗尙以班奴而甲富挾其叔父子之爲道臣守庄而作婢夫之勢假托六口竝贖之僞券有此叛主詬辱之變云而黃驗尙則反覆盤詰理屈辭窮自服而燒僞券故臣卽拘囚驗尙據實論報於道臣請勘以叛主刑配之律蓋欲別眞僞之跡而明奴主之分扶綱立紀於旣頹之俗也如有一分疑貳之形則臣何忍傲然以官長之尊不念民隱而容易句斷忘一夫不獲之戒而驗尙者乃私嗾其從弟之作道臣婢夫者走匿營中而恃而無恐敢以報司待勘之囚縱不對擧於道臣至以威脅壓良之目加之臣而滿紙侵詆則道臣不有更査以審當否直以光褧自有壓良之罪宜乎汝矣之稱冤題于民狀隱然若兩造互辨而官反見屈者及臣之因此引義也光褧壓良之罪則姑置不論而驗尙叛主辱主則元不正名而正罪黽勉編配此臣所以駭愕恧蹙無心抗顔而屢辭必遞者也臣歸之後隨卽白放驗尙而代臣任者承望其風旨乃以壓良嚴治光褧此於助奴而構主右民而抑官夬逞無憾夫誰又爲之慫慂以燒券一事可謂勒決使不識東西之賤民敢售犯蹕鳴冤之擧必欲夤緣而陷臣於不測者吁亦險且危矣嗚呼民本無知從違視上如水之可使過顙而在上故今此驗尙者目見其守庄婢夫之勢足以威長吏而脅弱主如摧枯拉朽凡爲犯分視作故常敢以構主罵主私訐道臣之習無難猥徹於至尊之聽睯不畏法一至此哉凡此叛主誣官犯蹕三者之蔑三綱而翫邦憲固非彝性之所出而上之人導使之然也臣謂私賤之干紀如此尙令逭重憲則末流之弊將使牧民之官有相賊之患而莫之禦奴之於主作不道之變而無所懲以至方伯牧守徒擁虛名而導政齊刑之方無所措於當世親上死長之義難復覩於來後矣臣固痛王綱之陵夷慨吏職之委靡炳然寸丹觸境感發然諒以臣之治理不明望實無素有以致小事之激成何敢爲仰塵淸燕之覽而第伏念爲人臣而招白簡者猶且自引之不暇以臣之故至登民供則其不宜晏然而泯默也審矣而入聞後時自列尙稽尤增惶愧無以自解伏乞聖明優垂諒察亟遞臣職仍降威罰使爲官無狀而被民訴者知有所戒焉臣無任云云答曰省疏具悉本事前道臣處問啓待出場察職
정조 23년
己未九月十一日辰時上御誠正閣諸承旨持公事入侍輪對官入格儒生同爲入侍時行左承旨李書九左副承旨李魯春同副承旨徐有聞假注書洪命周金啓溫記注官金景煥承膺祚輪對官刑曹正郞南寅老鄭昌耆尹弘心佐郞崔粹翁李在安申奭相濟用主簿李英裕廣興奉事金直行成均館典籍李垿李昌瑞鄭良翰車鳳運承憲祖盧橙鄭履運司僕正洪元燮入格儒生吳淵常徐淇修鄭勛祖趙學愼柳英根尹浚李得賢以次進伏訖書九讀奏全羅監司趙宗鉉狀啓錦山郡守兪漢敦到任事統制使任嵂狀啓倭船問情事東萊府使金觀柱狀啓倭船出來事魯春讀奏平安監司韓用龜啓本罪人朱光啓龍川府到配事廣州留守金思穆狀啓還營事今秋都試設行事東萊府使金觀柱狀啓倭館摘奸事黃海監司朴基正狀啓禁衛軍停番事黃海兵使鄭學畊啓本武學都試試取事有聞讀奏黃海監司朴基正啓本長淵縣反庫事咸鏡監司具㢞啓本洪原端川慶興等邑反庫事全羅監司趙宗鉉啓本務安縣反庫事廣州留守金思穆狀啓遺棄兒搜訪事命分書判付訖命書傳敎曰新到記當於念後爲之日次殿講先爲於十二日而書啓則前月取稟以後至今日夕食堂爲限事分付又命書榻敎曰專經文武臣殿講十二日爲之漢學殿講待下敎爲之又命書榻敎曰文臣製述明日兼行仍命呼入格儒生居首人新來命製進退詩訖命以次進前幼學吳淵常奏姓名上曰辛卯九製更試時故重臣居首賜第以此事日前有筵中酬酢而今番更試爾適爲之亦不偶然矣況爾家異於他家重爲之喜幸纔有賜樂之命出去時爾其前導以出也進士徐淇修等以次進奏姓名訖命頒賞先退上曰輪對官進前而近來輒以無所懷爲主雖不必無中强覓今日則如有所懷者一一陳達可也刑曹正郞南寅老鄭昌耆尹弘心等以次奏職姓名弘心曰近來民俗不顧糜費賣酒之肆酒肴魚肉多至四五器凡干日用之需多歸於生民一日之費物價之踊貴皆由於此此後則嚴飭京兆及各部另加禁斷似好矣上曰此則本有禁令自爾曹修明禁斷也刑曹佐郞崔粹翁進奏職姓名上曰冊子編校何當訖工耶粹翁曰校役已始而諸道文書尙多未備姑未及就緖矣上曰瓜期在於何間乎粹翁曰前月已爲報瓜矣李在安申奭相進奏職姓名上曰有所懷乎對曰無之矣濟用主簿李英裕進奏職姓名上曰爾則纔拜是職亦有所懷乎如有他事之可以陳達者悉陳可也英裕曰臣猥蒙謬恩待罪前任江華府經歷三年廩食蔑蔑無效罪戮猶輕而第伏念江都形勢甲於吾東自羅麗而然矣況我列聖朝懷保激厲之方巖廊碩畫之臣所以經營殫竭爲之區劃陰雨之備者蔑以加矣其所以繼之者宜遵守增修有浮前美而法久弊生事狃襲謬至於軍容隳怠民生日艱則所謂晉陽者果安在哉臣每見城濠之圮墜兵民之愁苦未嘗不爲之慨惋流涕卽末如之何也凡諸緩急所恃者唯鎭堡而近爲老校退吏之落窠其所錐刀殘虐罔有紀極在在羸尩不勝支保之狀見於辭色而所恃仰望如泰山者只是朝家給代春秋兩等一匹布而已曾前自均廳受出而聖上特加軫念鎭卒遠輸之艱移給于戶南庫海西木戶南卽御庫也非中使不敢開閉而特軫鎭卒之弊以本庫屬之居留之臣者恩至渥也近作奸裨輩囊橐每年操縱侵漁不一其端至於上年春初臣忽聞留守兵裨鄭履敎假稱預下自戊午春夏等至庚申秋冬等招致履敎之兄弟爲白木市井與列鎭留鎭都買今方出給云故臣直走戶南庫中見鄭裨問其委折卽令該色伻言于營門以爲雖今年秋等亦不可預下況此至於庚申秋等乎此若無朝令則決不可出給而況留守雖滿瓜而歸猶不及於庚申矣況官事有未可知者而後來豈有每每依例虛啓以負朝家所以委寄之至意哉不可只聽一裨之言而犯此重科矣旣以營門主管出納之後郞廳雖不敢爭執至於堂郞同爲手決出給則死不敢爲之矣其時留守卽地出往戶南庫大肆聲氣故無聊姑爲退處矣取考其時出給文書則可以推知臣之不參之實矣蓋上年春京中木價將至三百錢而本府詳定則爲二百錢每匹只以百十錢定給故鎭吏抵死不願相持十許日鄭裨馱錢來留萬端誘脅而終不聽故留守不時急招諸鎭將至於違令決棍限死云云故鎭將莫不呑聲而受去之卒莫不含淚而歸鎭豈有一分朝家撫恤之澤乎此後必援此爲例每年爲之則鎭堡瓦解散亡之後益無懷保固圉之方而實爲無窮之慮不可不嚴懲永塞故敢此仰達矣上曰江華屬鎭給代之有名無實嘗所駭痛者今聞別有預賣之弊甚至引等賭利害及鎭屬云京各司朔下雇立之預賣御極後飭禁何如則敢於軍需如彼容奸乎該留守若非身故則當施以當律而今不可擧論作犯之類旣詳陳爲先出擧條令兼留守畿伯應問各人等嚴刑取招啓聞施以懲一之律勒給軍布爲先一一徵出於犯者狀聞後下送宣傳官與留守聚會鎭民分給沁都若此則他道可知令廟堂嚴飭俾各摘發首實狀聞可也出擧條英裕曰江華之田畓三千餘結每年各衙門軍餉收納之數殆近五萬且地濱斥鹵十歲八荒民生艱鮮勢所然也是以祖宗朝特許蠲稅以爲保障之計者萬世之至澤也一島原田之稅於官廳者每結八斗米無有異同獨吉祥仁政佛恩等面牧場折受畓一百三十二結二十二負五束每結二十斗船頭浦則每結七十斗收稅於守城庫未免倍徵於他田皆當初白給於民間且新墾穀出故民樂耕食而到今轉賣易主又濱海多歉年年只捧重稅而已欲賣無買欲棄不得仍此致敗産業擧皆賣犢賣鼎至於逃散流離者皆是也若船頭浦不敢擧論而吉城等數旣不多且非國納則不過定稅時低昂之失到今釐正事理當然較之官廳所縮只三十五石則些少有無不甚關重而千萬生靈濱死苦疾之狀實非仁人所可忍見而忍聞者也臣待罪牧民目擊慘然而職任各殊不得矯救故不敢隱諱敢此仰達矣上曰分付守臣詳査疊稅委折狀聞可也出擧條英裕曰江都鼎足山城卽寶冊實錄奉安之所而在肅廟朝我英宗大王以宗親府堂上奉安寶牒臨御本城登臨閣後之最高峯八日還駕肅廟至有製下雲章之事此宜有築臺豎碑永傳來許之擧矣上曰肅廟御製卽年字韻也爾言然矣而事體重大不可輕議矣廣興奉事金直行進奏職姓名及職掌上曰遺在幾何直行曰一萬四千七百石矣上曰有所懷乎直行曰無之矣典籍李垿進奏職姓名上曰纔有明日殿講之命而上齋生應製人依近例待題下應試其中如有應講人使之先應製後應講而受點之書啓申前卽爲入啓爾則先退可也典籍鄭履運進奏職姓名上曰何處人乎履運曰江陵人矣上曰年幾何履運曰五十五矣上曰鄕人非輪對則無以登筵故今番則館官多數落點如有所懷陳達可也履運曰無之矣李昌瑞進奏職姓名上曰何年科而居在何處昌瑞曰壬子榜而在定州矣鄭良翰進奏職姓名上曰何處人也良翰曰光州人矣上曰何時登科良翰曰丁酉榜矣上曰積滯矣何時始爲復職耶良翰曰今夏以落仕最久人復職矣上曰歷官何處良翰曰曾經騎郞而以都事落仕矣上曰未經郵官乎良翰曰未經矣車鳳運進奏職姓名上曰何處人何年科乎鳳運曰寧邊人而丁酉明經科矣上曰亦未經郵官乎鳳運曰己酉出六仍卽遭故下鄕今年始復職矣上敎書九曰卿旣經寧倅似知之矣書九曰果知之而登科以後尙未經郞署皆以冤屈稱之矣命書榻敎曰今見輪對官鄭良翰車鳳運俱以丁酉式唱第者或有未經郞署或僅爲而沈滯今日政收用事分付盧橙進奏職姓名上曰何年科乎橙曰癸卯榜矣承憲祖進奏職姓名上曰年幾何憲祖曰五十九矣上曰雖無所懷職掌外如有鄕里聞見之可奏者悉陳可也爾是定州人耶憲祖曰然矣而本州目下弊端唯有軍丁一事爲難矯之端番布難捧之故往往有橫斂之弊此爲可㦖矣上曰旣有其弊則該倅何不思矯救耶爾於後日輪對時預思可以奏達者以爲待問之地可也司僕正洪元燮進奏職姓名上曰有所懷乎元燮曰無之矣命輪對先退命書榻敎曰明日文武臣儒生殿講試官文臣製述試官兼用武講武臣試官二望別爲擬入仍敎曰文臣殿講時原在京人無敢以在外懸頉事預爲嚴飭又命書榻敎曰抄啓文臣親試明日兼行仍敎書九曰近以故寔試取抄啓文臣而彼注書以近日輪對之退期倂行每近急遽爲言矣其中有切中時弊處今日之別行輪對蓋用其言也且言內禁衛輪對之當復蓋內禁輪對自是古例故輪對望筒中各司皆入而獨不及於內三廳此規之中輟誠亦欠典故欲從近試行大抵課製之代以故寔頗有懋實之效矣書九曰此誠懋實之政矣命退諸臣以次退出
정조 23년
己未九月十一日辰時上御重熙堂同副承旨入侍時同副承旨徐有聞假注書金啓溫記注官金景煥承膺祚以次進伏訖上曰謁聖時試官望果無分排不足之慮云耶有聞曰試官及宗宰望皆甚苟簡云矣命書榻敎曰違牌承旨許遞前望單子入之待下批牌招察任命退承史以次退出
정조 23년
己未九月十一日辰時上御重熙堂左承旨入侍時行左承旨李書九假注書金啓溫記注官金景煥承膺祚以次進伏訖上曰政望催促入之事分付賤臣承命出傳上曰右承旨何故違牌乎書九曰聞有實病難强云矣命退承史以次退出
정조 23년
行都承旨李晩秀齋宿行左承旨李書九齋宿右承旨閔昌爀齋直左副承旨李魯春齋宿右副承旨金羲淳齋宿同副承旨徐有聞齋直注書柳台佐奉命在外一員未差假注書洪命周齋宿李允謙齋直事變假注書弼聖賚仕
정조 23년
李書九啓曰今日齋宿承旨當爲備員而右承旨閔昌爀不爲仕進卽爲牌招何如傳曰允
정조 23년
李魯春啓曰兵曹判書李在學牌不進推考傳旨今方捧入而今日齋宿別侍衛不可不備更卽牌招何如傳曰允
정조 23년
李魯春啓曰兵曹判書李在學再牌不進推考傳旨今方捧入而今日齋宿別侍衛不可不備而如是違牌事甚未安所當更請牌招而係是一日三牌何以爲之乎敢稟傳曰更爲牌招
정조 23년
傳于金羲淳曰騎馬一匹立之史官一員待命
정조 23년
李允謙奉命代以任百禧爲假注書
정조 23년
徐有聞啓曰問啓事命下矣問于前京畿監司李在學處則以爲臣待罪畿藩之時因一驪州民狀之循例題送忽被其時牧使閔昌爀之疑怒惹起事端屢呈辭狀而遣辭多失體統故不得不狀罷矣遞歸之後與之作僚累朔周旋而未見其埋憾之色故臣亦釋然矣今見其疏本首尾語意無非危怕不覺瞠然驚駭誠莫曉緣何而至此也本事雖甚瑣屑旣承問啓之命敢以其槪冒陳之今春該牧使之報牒以爲黃險尙背其上典語侵官長宜施刑配云故臣以刑推取招更報之意題送纔過數日險尙之子來呈議送備陳李哥之贖後壓良本官之勒燒文券極口呼冤而本官所報旣如彼則雖令更査決知無益且念本事曲直姑舍之本官旣以叛主誣官聲罪至嚴則姑先勘處不害爲尊官長之道故臣之題辭只云果如所訴則李哥誠有壓良之罪而纔有題送於邑報當待取招報來後處之云云而及其取招報來之後以凌辱妻上典及語侵官長之兩罪照律定配於道內臣之如是處之者自以爲曲爲本官務從周便矣不意反遭其怒責之以何爲題給謂之以官民相訟轉轉乖激終至啓罷而數朔後臣亦遞任故其後事更未聞知矣今其疏中黃哥之四寸卽道臣之婢夫而走匿營中恃而無恐者又是前後辭狀中所無之說也臣雖無似豈忍以婢夫之言扶抑於官民乎似此無倫之說不必呶呶較辨至若承望風旨云者臣之遞歸後李哥之査治與否初無入聞之事未知何倅受臣之風旨耶臣於該牧使本無所失而乃以千萬意外之言搆捏至此無或出於欲掩燒券之跡而然耶勿論事實之如何以道臣而遭此莫非臣之自取慙恧惶悚無所容措問啓之下不敢張皇爲說略擧顚末敢此煩浼伏地震懍惟嚴譴是俟云矣敢啓傳曰知道道伯旣嚴治訟民至於照律定配則前倅之到今追提專事噴不念朝廷忠厚之風者已駭然雖曰旣遞曾有前任上下官之別則疏語之凌踏亦關體統到處擧措何乃尙不矯質乎承旨閔昌爀從重推考至於兵判不可但以昭脫言牌招卽爲入來侍衛事分付
정조 23년
洪命周赴試代以李游夏爲假注書
정조 23년
任百禧在外代以具明遠爲假注書
정조 23년
李魯春以都摠府言啓曰今日入直內三廳武兼禁軍及軍兵等當爲中日習射而摛文院齋宿相値不得爲之之意敢啓傳曰知道
정조 23년
李晩秀以吏曹言啓曰因忠淸道淸州幼學申任祿上言其父前僉知以權今年八十一而見漏於戊午歲首應資老人抄啓事臣曹覆啓判付內漏報委折令道臣詳査當該地方官指名報來後草記事命下矣謹依判付內辭意發關査問于忠淸監司李泰永處矣卽見其回移以爲溯考屢式帳籍則申以權年八十一果爲的實而不言備望僉樞只以單付入錄者緣於申任錄之未諳格例不善修納云而其時守令卽前牧使李寅燮云矣敢啓傳曰該守令爲先推考可也
정조 23년
李書九以禮曹言啓曰全羅道觀察使封進今九月令宗廟薦新石榴今方來到今十三日薦新而景慕宮薦新石榴則例以慶尙道所封薦進矣本道所封未及上來莫重薦獻不可後時以全羅道觀察使加封石榴同日一體薦進何如傳曰允
정조 23년
己未九月十二日卯時上御摛文院齋宿日次儒生專經文武臣殿講文臣製述抄啓文臣親試入侍時行都承旨李晩秀行左承旨李書九右承旨閔昌爀左副承旨李魯春右副承旨金羲淳同副承旨徐有聞假注書洪命周李允謙記注官金景煥承膺祚檢校直閣金近淳檢校待敎李存秀以次侍立時至通禮跪啓外辦上具翼善冠衮龍袍乘輿出協陽門由肅章門進善門入摛文院大門至降輿所降輿陞座承史閣臣以次陞殿分左右進伏上曰試官以下行禮引儀唱試官以下行禮讀券官兼考官右議政李時秀工曹判書黃昇源行護軍金達淳參考官兼對讀官行副護軍金祖淳沈象奎尹光顔李祉永專經武臣考官行護軍李潤慶僉知中樞府事金處漢文武臣抄啓文臣及儒生以次入就拜位仍行四拜禮訖試官以次進伏上曰抄啓文臣設場於後庭仍命書抄啓親試題七言十韻排律郞君玉樹高文臣製述賦題讀書偏愛夜長時訖書九跪啓宣敎懸題官分揚前後庭上曰文臣講只爲開講而武講先爲收殺可也兵曹佐郞韓義運進講而退武臣訓鍊主簿諸景彧等以次進講命書榻敎曰專經武臣中訓鍊主簿諸景彧武兼李應俊都摠都事尹勉鎭永爲除講又敎曰武兼吳大晉令兵曹決棍三度時秀曰守門將柳相奎講席擧措多有可駭令該府拿問處之何如上曰依爲之出擧條又命書榻敎曰守門將朴文會卞鍾翕拿處行禮曹判書金文淳曰上黨君李佇墓有致祭之命而與慶愼宮主墓爲雙墳故敢此仰達矣上曰知製敎撰進祭文時內外各爲措辭而獻官則以內外孫中爲之可也出擧條文淳曰鷲山君辛克禮墓遣禮官致祭事命下矣聞其後孫之言則鷲山君墳山失傳祠版不存實無祗受之所云置之何如上曰別爲搜訪於可問處亦令姓辛諸人之在京外者一體探問草記可也出擧條敎同成均徐邁修曰卿則出往泮宮儒生製述收券以來注書則入送可也邁修承命退出命書榻敎曰前假注書李允謙仍察廳任允謙進伏武臣講畢抄啓文臣收券官進呈收券單子書九讀奏抄啓文臣收券九張上曰儒生講卽爲開講進士韓用紀等以次進講命書榻敎曰考官金達淳代知敦寧府事李秉鼎差下達淳先退秉鼎不爲試官肅拜徑先進伏晩秀曰考官李秉鼎差下之後不爲肅拜徑登筵席事甚未安推考通禮院官員之初不待令極爲駭然當該贊儀所當重勘而本院請推之外無他可施之罰何以爲之乎上曰依爲之贊儀前此所爲極甚駭然今又不知去處定配輕矣爲先拿囚事分付出擧條仍命書榻敎曰當該贊儀拿處又命書榻敎曰承旨房仍同副爲禮房晩秀曰御覽案冊不卽待令當該司謁令攸司科治何如上曰依爲之出擧條命周誤書儒生姓名於講冊上曰當該注書推考出榻敎命試官以下少退少頃旋入進伏上曰雖有少退之命承史侍衛所當輪回詣閤以爲成班而一竝散去各處班聯空虛此豈成說乎極甚駭然矣時秀曰摛文院齋宿時侍衛例爲成班於門外今日因殿講殿座雖陞殿若有少退之命則退出門外班列輪回食代而俄者少退命下之後承旨侍衛散在各處閤門一空揆以事體誠極寒心行都承旨李晩秀兵曹判書李在學竝施罷職之典何如上曰必是錯認熙政堂殿座之例而然爲先推考此後門外成班處若以食代空班則承宣及兵曹堂上施以違制之律事書付曹壁可也出擧條仍命書榻敎曰兵曹判書李在學行都承旨李晩秀爲先推考講畢又命書榻敎曰本宮衣幣香燭親傳時當爲齋宿處所依近例爲之仍命權退諸臣以次退出
정조 23년
行都承旨李晩秀內閣直行左承旨李書九坐直右承旨閔昌爀坐左副承旨李魯春坐右副承旨金羲淳坐直同副承旨徐有聞坐注書柳台佐奉命在外一員未差假注書洪命周仕李允謙仕直事變假注書弼聖賚仕
정조 23년
李書九啓曰明日咸興永興兩本宮衣幣香燭親傳齋宿相値視事頉稟之意敢啓傳曰知道
정조 23년
金羲淳啓曰三品官之無得過三日循例請牌曾有飭敎矣吏曹參議尹光普兵曹參知李翊模除拜過三日不爲出肅事體所在誠極未安依定式竝從重推考仍卽牌招察任何如又啓曰吏曹參判李祖承除拜後過三日不爲出肅依定式推考警責仍卽牌招察任何如傳曰敢爲取便之計乎此三啓請牌勿施禁推過三日草記姑放使之謝恩
정조 23년
傳于金羲淳曰坐直承旨入侍
정조 23년
以守門將朴文會卞鍾翕拿處傳旨傳于李魯春曰分揀
정조 23년
以守門將柳相奎拿處傳旨傳于李魯春曰分揀
정조 23년
李魯春以禁衛營言啓曰賞中日時六兩一矢一百五十步二矢一百四十五步以上鳥銃貫三中沒技者啓稟事曾有定式矣今此本營賞中日時哨官出身崔榮祖六兩三矢入格左牙兵兼司僕尹聘五右牙兵兼司僕金漢興等二名貫三中沒技依例別單書入之意敢啓傳曰知道
정조 23년
李魯春以御營廳言啓曰中旬賞試才時鐵箭遠射片箭沒技鳥銃貫三中之類別單書入已有前例矣鐵箭遠射片箭沒技鳥銃貫三中者別單書入之意敢啓傳曰知道